Here is a page extracted from Wikipedia that may contain CSS, HTML, and a lot of unformatted text.

Title: Royuela
Content: Iste articlo ye sobre un municipio aragonés d'a comarca d'a Sierra d'Albarracín; t'atros usos, se veiga Royuela (desambigación).

Royuela ye un municipio de la provincia de Teruel, situato en la comarca de la Sierra d'Albarracín. La suya población ye de 224 habitants (2006), en una superficie de 32,5 km².

Cheografía 
Ye situato en la Sierra d'Albarracín, chunto a lo río de la Fuent del Berro u río Royuela. En un prato d'este río, que s'embadina periodicament, se troba una de las pocas localidaz de lo endemismo botanico Puccinelia pungens, que tamién se troba en la lacuna de Gallocanta.

Mugas 
Lo suyo termin no muga que con Albarracín. Por o sud, ueste y norte ye repitiau por una estreita francha de terreno d'o termin d'Albarracín que lo desepara de Terrient, Moscardón, Calomart y Torres d'Albarracín.

Historia 
Se sape que en lo periodo musulmán i heba nueu alcareyas. La primera refererencia calendata de Royuela se refiere a un convenio entre Alifonso II lo Casto y Calvet de Biel pa repartir-sen las tierras conquiestas que diz en toda Roiola cum suis salmis, fendo referencia a la explotación huei dita Las Salinas de La Hoyalda. Pero los aragoneses no conquerioron ni Albarracín ni Royuela.

La conquiesta cristiana definitiva de la Taifa d'Albarracín estió obra de los nabarros de la Casa d'Azagra, que fundoron una sinyoría. Royuela estió important pa los Sinyors d'Albarrazón porque i yeran las Salinas de Alda, y en ixas envueltas de la Edat Meya la sal yera un producto estratechico. Los colons traitos por los sinyors d'Albarracín cambeyoron lo rete d'alcareyas desestruturando-lo. Eslioron pa establir-sen l'alcareya on ye l'actual lugar de Royuela porque yera en una ribera ampla. Las atras alcareyas y tierras que iban con alcareyas las reorganizoron de tot, y las mes cercanas como La Chaparra, Las Balsas u La Cazulla desapareixioron, mientres que las que yeran mes luent rematoron esdevenindo explotacions independients en mans de linaches instalatos en la villa d'Albarracín (como ye lo caso de Masía de Santa Lucía, Masía de la Penya y Masía de la Torre), u desapareioxon quedando absorbitas por las anteriors (como ye lo caso de Puntal de las Picazas II u Masía de Lozano I).

Entre los anyos 1208 y 1210 la Orden de los Trinitarios funda lo Monesterio de Nuestra Sinyora de las Dolors, que fa un empentón a lo cautivo de tierras en la Val de Royuela, y se dedica a redimir a los cativos presos por los musulmans.

En lo sieglo XIV i habió conflictos entre los propietarios en l'aria de Lo Pardo u Loparde . Fortificoron las propiedaz de Loparde de la Torre on i habió un castiello y Loparde de la Penya on bi ha enrunas d'atro castiello.

Por muito tiempo la vida social y economica de Royuela chiraba arredol lo monesterio, pero en lo sieglo XIX i habió desamortización, desapareixe lo monesterio y los royuelans se reparten las tierras de labor.

A principios de lo sieglo XX, las masías de La Torre, La Penya, el Lozano, etc., propiedat de familias de la burguesía, las adquieren los vecins de Royuela, fueras de Santa Lucía y Conejera y se'n fa un reparto. En la guerra civil creman la masía de la Penya, y dimpués de rematar a guerra s'escacha la masía de La Torre.

Toponimia 
La primera mención, en latín y con nombre latinizato ye en 1166 cuan Alifonso li da este lugar a Calvet de Biel por aduyar-li en la conquista d'Albarracín.

Lo nombre bien a partir de lo mozarabe u l'aragonés royo, que vien d'o latín RUBEU, con lo sufixo -uela, que bien d'o latín -OLA, fendo referencia a la color roya de los materials triasicos.

Tamién ye posible que vienga dreitament de lo latín como un plural neutro fosilizato, (RUBEOLA plural de RUBEOLUM, "terreno rodeno").
RUBEOLA (os materials royos u rodeno) > royuela.

D'alcuerdo con la primera mención Roila pareix que lo primer nombre estió Rolla u Roya y que por estar chicot os repobladors i adhibioron lo sufixo -uela, como en atros lugars de Teruel y Zaragoza, (Nogueras > Nogueruelas, Cervera > Cerveruela, etc..).

Roya+-uela > Royuela.

Administración

Reparto de concellers

Alcaldes

Fiestas 
Sant Bernabeu, 24 d'agosto.

Referencias